
Oversatt av Nina Aspen, MNO

Til Carmen og Chloe, mitt redaktør/agent-dream team, som har fulgt Lottie hele veien. Takk for at dere har hatt like stor tro på henne som jeg har!
PS OMG, så mange bøker det har blitt!




TORSDAG 16. FEBRUAR


KL. 10.44



Etter at Bella ble ett år, fikk hun det for seg at det var kjempegøy å bite. Det er ikke bra, for mamma begynner snart å jobbe igjen, og Bella skal starte i Bamselia barnehage. Der vil hun kunne utsette andre uvitende barn for vampyroppførselen sin.

Hun har åtte tenner nå, og det vet jeg fordi jeg har talt merkene hun satte på armen min i dag tidlig!

Jeg holdt bare på med mitt, ikke sant – satt i sofaen og så på TV – og hun kom stabbende bort til meg, satte tennene i den venstre armen min og NEKTA å slippe taket.

Jeg prøvde å dra henne bort, men hun hadde dessverre dritgodt tak, og jo mer jeg prøvde å presse opp munnen hennes, desto hardere beit hun. Jeg kan legge til at hun også hylte av begeistring!

Til slutt kom mamma og ville sjekke hva som var årsaken til alt rabalderet.

«Åååeh», sa hun og så kjærlig på oss.

«Hva mener du med åååeh?» sa jeg. «Dette er ikke åååeh i det hele tatt. Hun prøver å ta en bit av armen min, og det gjør faktisk SKIKKELIG vondt!»

«Åh, jeg skjønner … jeg trodde hun kyssa deg. Det er ikke veldig pent å bite, Bella, hmm?» sa mamma.

«IIIH!» hylte Bella.

«Mamma! Hun skjønner ikke hva du sier – få henne vekk fra meg!»

«Jeg øver meg på empatisk barneoppdragelse, Lottie.»

«Og hva betyr det, liksom?»

«Det betyr at man skal være rolig og rasjonell», forklarte mamma. Så snudde hun seg mot Bella og sa med veldig mild stemme: «Vi biter ikke, gjør vi vel? For det å bite, det er …»

«IIIIIIIH!» hylte Bella igjen.

«… ikke veldig snilt, og det kan …»

«IIIIIIIIIIIIH!»

«Mamma! Det gjør vondt!»

Mamma sukka og prøvde (slet med) å få Bella til å slippe armen min.

«Hun har ganske godt tak her, skjønner du …»

«Ja, det har jeg merka!!»

«Ok, jeg skal telle til tre, og så drar jeg i henne. Klar?» «Auuu, ja … Fort!»

«En … to … tre …»

Mamma klarte å dra henne bort, men Bella må ha kost seg veldig med å bite meg i armen, for hun begynte å skrike som en gris.

«Åh, kjære vene, stakkars liten!» trøsta mamma mens hun vugga henne på hofta.

«Stakkars liten?! Det var jeg som ble bitt!» sa jeg og gned meg på armen. «Se! Her er det bitemerker og alt.»

«MEG BIIIITE!» ropte Bella.

Men i stedet for å bli bekymra for meg så mamma faktisk ganske stolt ut.

«Det er ikke mange babyer som kan si to ord etter hverandre før de er et og et halvt år gamle, altså!» sa hun.

HÆ?!

«Og ettåringer flest har bare fire tenner», sa hun mens hun ignorerte smertene og lidelsene mine. «Det er veldig imponerende å ha åtte!»

«Det er ikke imponerende hvis du bruker dem til å påføre søsknene dine alvorlig fysisk skade!» sa jeg.

Mamma lo og mumla noe om å anmelde det til politiet.

«Du kommer ikke til å le hvis hun biter noen i Bamselia barnehage!» sa jeg.

Hun slutta å le og så på Bella. «Det gjør du vel ikke, hmm, søte ungen min?»

«MEG BIIIIIIIITE!» ropte Bella igjen.

Jeg aner fare i det fjerne …


KL. 13.34



Har akkurat prata med Poppy på telefonen. Hun er så lei seg for hele greia med Amber. Dette vet jeg fordi hun sa det til meg sikkert ti tusen ganger.

I tilfelle du har glemt alt DRAMAET i forrige dagbok, kan du jo få en oppsummering her …


*Daniel og jeg ble sammen på nyttårsfesten til Theo, og alt var fint en stund … helt til Amber begynte å oppføre seg veldig rart mot meg.

*Med rart mener jeg ikke veldig snilt … Som for eksempel å utestenge meg og si at jeg heller ville henge med Daniel enn med gjengen (det er IKKE sant).

*Amber holdt X-faktor-aktige auditioner for å få seg kjæreste (ja, det er sant).

*Jeg fikk mistanke om at Amber var litt sjalu på at jeg hadde kjæreste og ikke hun …

*Auditionene funka (på en måte), og hun ble sammen med Casper, som går i niende.

*Men det viste seg at Casper bare gjorde det på grunn av et veddemål, og han ydmyka Amber ved å dumpe henne foran alle (dritkleint).

*I mellomtida hadde Amber skaffa oss billetter til den kuleste konserten i byen: De vonde pannekakene. Planen var å ha jentekveld for å muntre henne opp … men problemet var at Daniel hadde kjøpt billetter til han og meg #kleint

*Siden jeg er en veldig god venn, gikk jeg sammen med vennene mine #JenterErBest, ikke sant!

*Det var en fantastisk konsert, og vi hadde det kjempegøy (Pappa var med som verge og har blitt superfan).

*Jeg klør skikkelig på leggen.

*Glem det – det har faktisk ingenting med saken å gjøre.

*Det var da jeg møtte Daniel og han spurte om vi skulle danse, at alt begynte å rakne. Jeg sa nei siden jeg ikke ville at jentene skulle tro at jeg hadde svikta dem. Men Amber sa at jeg bare kunne danse med Daniel, og vi avtalte å møtes seinere.

*Da jeg prøvde å finne gjengen igjen, var de ikke der!

*Jeg så dem ikke under resten av konserten ☹

*Etter siste sang (som var EPISK) gikk Daniel og jeg mot utgangen og fant endelig gjengen, men de var skikkelig forbanna på meg!

*Amber nekta for at vi hadde avtalt å møtes seinere, og sa til jentene at jeg bare hadde stukket med kjæresten min fordi jeg tydeligvis likte han bedre.

*Det var IKKE SANT!

*Jeg trodde jeg hadde mista ALLE vennene mine! Det var sååå fælt!

*Jeg klør igjen.

*Heldigvis kom sannheten fram da Daniel sa at det jeg sa, stemte.

*Det kom også fram at Amber hadde utestengt meg fra flere ting med VILJE samtidig som hun hadde løyet til de andre og sagt at hun hadde invitert meg – akkurat som jeg hadde hatt mistanke om!

*Kall meg gjerne Detektiv Brooks.

*Amber var ikke særlig glad for å bli avslørt, og hun prøvde å få jentene til å velge mellom henne og meg.

*De valgte meg (selv om de – for å være ærlig – egentlig ikke hadde lyst til å velge i det hele tatt).

*Amber gikk ut av WhatsApp-gruppa vår og begynte å henge med Izzy G og Camilla AKA DUSJG (den ultimate slemme jentegjengen).

*Siden det har hun ignorert oss!

Så ja, det var det – i et (ganske stort) nøtteskall. Håper du hang med, for hodet mitt er ganske kokt etter å ha skrevet alt dette.

Åh, en ting til: Foreldrene til Amber skal skille seg. Hun har hele tida sagt at hun ikke bryr seg, men vi tror det går mer innpå henne enn hun viser. Det hadde i hvert fall forklart ganske mye av oppførselen hennes den siste tida.

Vi har prøvd å være forståelsesfulle og hjelpe henne, men hun har ikke villet prate om det. Og nå vil hun ikke snakke med oss i det hele tatt. Vi har vel kanskje alle trodd at hun etter hvert ville komme tilbake som om ingenting har skjedd … men nei. Hun har fordufta helt.

Vi er alle deppa på grunn av det (jepp, til og med jeg!). For uansett hvor slem Amber har vært, klarer jeg ikke å glemme alt det fine: som da hun forsvarte meg overfor Celina Spissnese på Ildfluen Camping, hvor fint hun tegna øyebryn på meg da jeg hadde blitt skalla i panna, og hvor morsom hun kan være (noen ganger). Gjengen er ikke helt den samme uten henne.

Poppy tar det tyngst, forståelig nok. Hun har vært bestis med Amber siden de var fire, så hun savner henne veldig. Jeg tror hun håpet at jeg hadde noen råd å komme med, men siden Amber ikke har svart på noen av meldingene eller tatt telefonen når vi har ringt … hva skal vi gjøre?! Da hun forsvant fra WhatsApp-gruppa føltes det bare så … endelig.


KL. 14.31



Det klør fortsatt. Jeg husker at jeg klødde sånn i øret en gang, og da sa pappa at det kan være et varsel om at «noen snakker om deg». Jeg googla «kløe varsel», og det betyr visst at «man vil få en ubehagelig overraskelse».

Flotte greier! Men jeg synes faktisk at livet er den ene store ubehagelige overraskelsen etter den andre, så det spiller vel ingen rolle om det kommer flere?


KL. 19



WOW, SPENNENDE NYHETER!

WhatsApp-gruppa:


MOLLY: Jeg har en KJEMPEgod nyhet, dere!




POPPY: WOW, så spennende – fortell!




MEG: Har det noe med oss å gjøre??




MOLLY: Selvfølgelig!




MEG: Har det noe med sprøyter å gjøre, for jeg er redd for sprøyter?




MOLLY: Nei [image: image]




MEG: Har det med kakerlakker å gjøre, for jeg er redd for kakerlakker?




MOLLY: Nei!




MEG: Har det med plastbestikk å gjøre, for jeg er redd for plastbestikk?




MOLLY: Hva i …?! Ok, Lottie, hvis det hadde hatt noe med plastbestikk, kakerlakker eller sprøyter å gjøre, ville det da vært en «KJEMPEgod nyhet»?




POPPY: Godt poeng [image: image]




MEG: Kommer an på hvem du spør, da …




TESS: Ikke bry deg om Lottie. Molly – skal du fortelle oss det, eller?!




MOLLY: Ja, jeg har jo prøvd … Altså: Det har kommet et sånt nytt escape room i byen, og det skal visst være veldig kult, og jeg tenkte at vi kunne sjekke det ut i morgen. Jeg har googla det allerede, og de har ledig tid – mamma sa hun kunne betale [image: image]




POPPY: WOW for en kul overraskelse!




TESS: Bra jobba, Molls (og mora til Molls)!!!




MEG: JIPPI! Jeg har aldri vært på et sånt escape room før!




MOLLY: Så fint at dere har lyst – det kommer til å bli så gøy [image: image]




POPPY: Du, Lottie – en ting til, kan du fortelle hvorfor du er redd for plastbestikk??




MEG: Nja, det er fordi det både kan bøyes og er ganske håpløst å bruke. Jeg husker fortsatt den gangen jeg måtte spise pizza med en plastkniv – helt forferdelig! Jeg skjelver bare av å tenke på det.




TESS: Mm, det høres jo litt skummelt ut, ja.




MEG: Nettopp.




MOLLY: Jeg tror det var ironi.




MEG: Å ja.



Jeg må gi Molly kred, altså – det var en av de beste ideene jeg noen gang hadde hørt. I tillegg var det en perfekt anledning til å få tankene over på noe annet enn det med Amber.

Da jeg la fra meg telefonen, var jeg ganske fornøyd med meg selv, for det første fordi vi hadde en god plan for dagen etter. Og for det andre fordi leggen min tok feil, og det sa jeg til den.

Synd at pappa skulle gå forbi akkurat da.

[image: image]


KL. 20.29



Jeg har fortsatt litt vondt i armen – har smurt et tjukt lag med salve på bitemerkene. Bella stikker alt mulig ekkelt i munnen, og jeg vil ikke at såret skal bli infisert.


TANKE FOR DAGEN:
Slipper noen deg ut hvis du ikke greier å komme deg ut av et escape room?! Håper det, for ellers hadde det ikke vært så gøy.

FREDAG 17. FEBRUAR


KL. 15.29



Mora til Molly hadde booka escape roomet til kl. 11, så vi avtalte å møtes på bussholdeplassen klokka 10. Da hadde vi god tid til å komme oss dit, fylle ut skjemaer og høre på sikkerhetsinfoen.

Bussen var ikke veldig full, så vi fikk plass helt forrest øverst i dobbeltdekkeren. Det er yndlingsplassen min, for der føles det som om man kjører selv, og man har kjempefin utsikt.

«Noen som har noe snacks?» spurte jeg, plutselig sulten.

«Jeg har», sa Popppy og dro opp en pose tortillachips.

«Kult! Jeg elsker disse», sa jeg glad.

«OMG!» hylte Tess og stirra ut av vinduet. «Der er Amber!»

Vi spratt opp og pressa ansiktet mot ruta. Hun hadde rett! Amber sto utafor Starbucks med Camilla og Izzy G, de prata og lo. Amber hadde fortsatt håret i en høy topp, akkurat som de to andre.

«Tror du de skal drikke Frappuccino?» spurte Poppy trist. «Det var jo vår greie.»

«Kanskje», sa Molly og så like skuffa ut.

«Åh nei», gispa jeg da jeg så at de snudde hodet mot oss. «De ser hit.»

Vi satte oss lynkjapt tilbake på setene og stirra rett fram som om ingenting hadde skjedd.

«Tror du de så oss?» hviska jeg litt seinere.

«Sikkert», sa Molly og gjorde en grimase. «Æsj, de synes sikkert vi er skikkelig tapere som stirrer på dem på den måten.»

«Hvem bryr seg om hva de synes?» sa Tess. «Vi vet at vi ikke er tapere!»

Verken Poppy eller Molly virka spesielt sikre på det …

Jeg måtte støtte Tess. «Og jeg ville mye heller vært på vei til et escape room enn til kjipe Starbucks», sa jeg. «Kom igjen, jenter, vi kommer til å være dritflinke og komme oss fortere ut av det rommet enn noen andre har gjort før oss.»

Det funka en stund, men jeg burde nok ikke vært så selvsikker, for vi var langt (LANGT, LANGT, LANGT) unna å være de raskeste ut av rommet …

Da vi kom fram, registrerte vi oss ved inngangen, og ble ønska velkommen av en fyr med et merke på T-skjorta hvor det sto «Hallo, jeg heter Martin!». Martin virka snill og søt (i hvert fall i begynnelsen), og han fortalte at det var to forskjellige spill vi kunne velge mellom. Siden vi var de eneste som hadde booka akkurat dette tidspunktet, kunne vi få lov til å velge. Det sto mellom Spøkelseshuset og Oppdrag verdensrommet.

[image: image]

Vi måtte diskutere det litt. Jeg syntes det spøkelseshuset virka litt skummelt fordi det kanskje kom til å dukke opp spøkelser der, sånn helt plutselig. Men Poppy syntes den verdensrom-greia virka litt skummel fordi hun sliter med klaustrofobi, og det å bli sittende fast i verdensrommet er hennes største mareritt.

Jeg påpekte at vi ikke kom til å være i en ekte rakett i et ekte verdensrom, noe jeg syntes var et godt poeng. Men så sa hun at det heller ikke kom til å være snakk om ekte spøkelser i et ekte spøkelseshus.

Touché!

De andre sa det var det samme for dem, så til slutt sa jeg ja til spøkelseshuset. Det viktigste var jo at Poppy ble glad. (Bonusen var at det også ville gi meg noen ekstra BFF-bonuspoeng. Hurra!)

Vi måtte legge alle tingene våre og mobilene i et skap før vi kunne begynne. Hallo-jeg-heter-Martin gikk gjennom de kjedelige sikkerhetsrutinene/-reglene og sa – mens han låste opp døra – at vi hadde nøyaktig én time på oss til å løse oppgaven. Hvis vi ikke klarte den, kunne vi trykke på callingen ved døra og be om ledetråder (noe jeg syntes hørtes ut som juks).

«Hva skjer hvis vi ikke fullfører i løpet av en time?» spurte jeg.

«Da er dere sperra inne i spøkelseshuset FOR ALLTID», sa Hallo-jeg-heter-Martin og kniste (på en ondskapsfull måte).

«Er det sant?!» sa jeg.

«Eh, nei», sa han og så rart på meg. «Da slipper jeg dere ut. Men dere vil ikke ha klart oppgaven, da.»

Jeg pusta letta ut.

«Men vi kan ikke ikke klare det!» sa Molly og hørtes forskrekka ut.

Tess så alvorlig ut og gjorde tegn til at vi skulle samle oss for en peptalk.

«VI MISLYKKES ALDRI!» ropte vi i kor.

«Ok, jenter», sa Hallo-jeg-heter-Martin. «Er dere klare?»

Av en eller annen grunn ropte jeg rett inn i øret til Martin:

Stakkars Hallo-jeg-heter-Martin tok et steg bakover og begynte å gni seg irritert i øret.

Oi sann. Det var kanskje litt for intenst.

«Åh, eh, sorry for hun der», sa Molly og så flau ut. «Hun er litt …»

«Ja», fortsatte Poppy. «Hun er litt …»

«Hun er helt topp», avbrøt Tess. «Skal vi komme i gang, eller?»

Så da låste han opp døra …

Vi gikk inn. Det var veldig mørkt der, men etter hvert som øynene venna seg til det svake, grønnaktige lyset, så jeg at vi var i en stor stue med åpen kjøkkenløsning. Det så veldig gammelt ut, som om ingen hadde bodd der på årevis. Veggene var dekka av mugg, og det hang spindelvev fra lampene og foran vinduene.

«Hva gjør vi nå? Hva gjør vi nå?» hylte Poppy.

«Det ligger en papirrull på bordet», sa Molly, som alltid er den roligste og mest fornuftige i gjengen.

Vi løp bort for å lese.


Til dere som finner dette brevet,

Jeg flyttet inn i dette huset sammen med familien min, vi hadde planer om å pusse det opp og bli boende for alltid. Men vi skjønte fort at noe var galt. Vi hørte rare lyder om natten, skritt over de knirkete gulvplankene, en uhyggelig spilledåse og noe som enten var barnegråt eller barnelatter. Etter å ha undersøkt litt fant vi ut at huset skal være hjemsøkt av ei dokke, ei dokke som var skyld i at hele familien som bodde her for førti år siden, døde.

Kona mi ville flytte med en gang. Hun var livredd, og det var Ludvig og Polly, de to barna våre, også. Men jeg var sta og mente at det bare var idiotiske rykter og at det sannsynligvis bare var noen unger som drev med rampestreker.

En morgen vi kom ned for å spise frokost, oppdaget vi at noen hadde risset inn dette på kjøkkenbordet: DRA NÅ FØR DET ER FOR SENT FOR DERE ALLE! ved siden av tegningen av en hodeskalle.

Dagen etter våknet jeg alene i huset. Kona mi og barna hadde dratt midt på natten, og de nektet å komme tilbake. Jeg har prøvd å selge huset, men det er ingen som vil bo her. Derfor kommer jeg hit hver dag og leter etter dokka sånn at jeg kan bryte forbannelsen.

Kanskje dere kan hjelpe meg? Jeg er nødt til å finne dokka og få familien min tilbake!

Desperat hilsen
Ronnie Reiersen

«OMG, DET DER ER SERIØST SKUMMELT!» sa jeg mens jeg rygga inn i et hjørne.

Tess så heller ikke spesielt fornøyd ut. «Jeg vet ikke om jeg har lyst til å finne den dokka», sa hun.

«Dette … det er ikke ekte … er det vel?» stotra Poppy.

«Selvfølgelig er det ikke ekte!» beroliga Molly oss. «Vi må skjerpe oss og finne ut av dette sammen. Ok, vi begynner med å lete etter ledetråder.»

Vi undersøkte forskjellige deler av rommet. Jeg begynte å gå gjennom skuffene på kjøkkenet, mens Molly kasta seg over et skjelett-puslespill. Tess fant et gammelt piano som man måtte spille en melodi på, og Poppy … ja, hun begynte av en eller annen grunn å snakke med en vannkoker.

Så ringte telefonen. Jeg tok av røret, og alle kom bort. (Telefonen så ut som den var fra 1980-tallet og hang på veggen med ledning og alt!)

«Hallo?» sa jeg med skjelvende stemme.

En stund var det helt stille, men så var det noen som begynte å le. Stemmen hørtes ut som den tilhørte et barn. Så begynte den å snakke. Den var som ei sånn snakkende dokke som man kan mate og skifte bleie på. «Så gøy at dere har kommet for å leke med meg. Jeg er veldig ensom her. Kanskje dere vil spise middag med meg i dag? Jeg elsker blodpudding!»

«Nei», sa jeg, «det vil vi ikke, skumle barn!» Så la jeg på.

Jentene ble litt irriterte, for jeg skulle sikkert ha latt henne fortsette å snakke og fått flere ledetråder. Men hvordan skulle jeg kunne vite det? Instinktet mitt sa at hvis et skummelt barn inviterer deg på middag, så bør du avslå det tilbudet!

Vi fortsatte å undersøke rommet.

«Se OVERALT!» ropte Molly.

Hun virka ganske stressa. Jeg var ikke klar over at hun hadde så stort konkurranseinstinkt, men hun hadde virkelig lyst til å bli fort ferdig. Jeg minna meg selv på at hele poenget var å muntre opp Poppy, så jeg satte opp farten (selv om Poppy ikke virka som hun brydde seg så mye, og fortsatt sto og snakka med vannkokeren).

«Oi, det er ei likkiste her borte!» sa jeg da jeg oppdaga den i en mørk krok. «Har noen sjekka oppi den?»

Det hadde ingen, så jeg prøvde å tvinge opp lokket, men det satt fast. Jentene kom løpende, og vi klarte å få det litt på gløtt.

«Er det noe oppi der?» spurte Molly.

Det var mørkt, og jeg kunne ikke se noe gjennom sprekken, men den var akkurat stor nok til at jeg fikk hodet inn … så da stakk jeg det inn.

DET VAR DUMT.

«Er dokka der, Lottie?» spurte Tess håpefullt.

«Neiii, sorry, altså», sa jeg mens jeg prøvde å få hodet ut igjen.

Hmmm. Det var da jeg innså at jeg ikke kunne bevege på hodet. Jeg ble litt stressa, for å si det MILDT. Jeg mener, hvordan ville du hatt det hvis hodet ditt satt fast i ei likkiste?

Først trodde alle at jeg tulla, men så kom Hallo–jeg–heter-Martin inn i rommet og kjefta fordi vi ikke hadde fulgt opplegget. Han sa at han hadde vært tydelig på at vi ikke skulle prøve å åpne ting som ikke kunne åpnes ordentlig fordi det kunne hende at de bare var der som pynt.

«Men du sa ikke spesifikt at vi ikke skulle stikke hodet i ei likkiste?» sa jeg.

Jeg var litt irritert fordi jeg nå hadde vondt både i hodet og nakken, og fordi han kunne ha vært tydeligere.

Tess og Molly begynte å hale og dra i meg og prøvde å få opp kistelokket, men det rikka seg ikke. Poppy var ubrukelig, og sto bare og plapra i vei til den nye BFF-en sin, vannkokeren, om skjønnhetsrutinen sin.

Ingenting funka, dagbok! Til slutt måtte vi ringe nødnummeret. Hallo-jeg-heter-Martin var for flau til å snakke med dem, så vi overlot snakkinga til Molly.

«De spør hva du vil ha hjelp til», sa Molly. «Trenger du ambulanse eller brannbil eller politiet?»

«Spør hvem de pleier å sende når noen har satt fast hodet i ei likkiste», sa jeg.

Molly videreformidla spørsmålet, som må ha blitt møtt med forskrekkelse, for da sa Molly: «Ingen fare – den er ikke ekte! Vi er ikke gravrøvere eller noe.»

Så hørte vi på at Molly prøvde å forklare hva som hadde skjedd, noe alle (bortsett fra meg) syntes var festlig.

«Det er et escape room. Ja, ja, det har gått litt galt. Jeg tror hun puster, ja. Mhm, hun gjør ofte sånne ting. Haha, nei, ikke med vilje – hun er bare en sånn som havner i … dumme situasjoner. Det er ganske mørkt her inne, men huden hennes ser rosa ut, ja. Hun snakker fortsatt, ja da, mhm. Klager mest over at hodet sitter fast i kista, et cetera, et cetera. Har alltid vært sånn, ja. Fikk sikkert et slag i hodet som barn.»

Til slutt sendte de en brannbil. Og det tok evigheter! Antagelig fordi Molly ikke sa at det var veldig alvorlig.

De fikk løsna meg med et brekkjern på cirka to minutter og lo godt mens de holdt på. Jeg beklaga at jeg hadde kasta bort tida deres, men de sa det var greit, og at de hadde hatt en rolig dag og bare reddet måker og katter. Så det var fint med et lite avbrekk.

Hallo-jeg-heter-Martin var ikke like snill. Han var faktisk ganske sinna, for han ble nødt til å holde spøkelsesrommet stengt resten av ettermiddagen.

«Klarte vi oppgaven da, Martin?» spurte Tess håpefullt.

«Nei, det gjorde dere ikke. Dere brukte tre timer og tjuesju minutter på å komme dere ut, og det er det lengste noen har brukt noen gang! Og dere løste heller INGENTING.»

Så vi ble faktisk de dårligste escape room-gjestene i Brighton (eller i verden) gjennom tidene. En prestasjon i seg selv!

«Kan vi inngå en pakt?» spurte jeg jentene da vi satt på bussen hjem.

De kikka skeptisk på meg.

«Ikke om noe dumt …», forklarte jeg. «Bare, eh, kanskje vi kan bli enige om at det som skjedde i escape roomet, forblir i escape roomet?»

Alle nikka.

«Sorry at vi ikke greide det», sa jeg. «Jeg ødela alt sammen.»

«Det gjorde du ikke», sa Poppy. «Jeg hadde det kjempegøy – den vannkokeren ga meg så mange fine komplimenter!»

Da fikk vi sånn latterkrampe at ei gammel dame som satt ved siden av oss, ba oss om å være stille.


KL. 19.01



Mamma fortalte at vi skulle ha familieråd under middagen i dag. Familieråd betyr alltid at mamma og pappa vil snakke om alvorlige ting på en kjip måte, så jeg gleda meg ikke akkurat til det eller til den stinkende gryteretten hun laga.

Viser seg at jeg hadde all grunn til å være bekymra (for begge deler).

«Som vi alle vet, skal jeg tilbake på jobb om under en uke», sa mamma mens hun forsynte alle med mat.

«Jaaa …», sa jeg.

«Det kommer til å bli ganske travelt å sjonglere jobb, henting og levering i barnehagen, dere, lage mat, vaske, rydde og administrere livet. Så jeg kommer til å trenge litt mer hjelp og støtte.»

«Mamma har rett», sa pappa og så alvorlig ut. «Det er på tide at dere begge begynner å hjelpe til litt mer i huset.»

«Åh, hæææ?» stønna Tobias.

«Ikke vær frekk, Tobias», kjefta pappa.

«Og du skal også være med på dette, Bill!» sa mamma.

«Åh, hæææ?» sa pappa før han skyndte seg å legge til: «Jeg tuller, jeg tuller!» da mamma stirra surt på han.

Siden alle andre hadde tatt imot nyheten på en dritdårlig måte, bestemte jeg meg for å benytte anledningen og late som jeg var den perfekte dattera. «Selvfølgelig, mamma. Du kjenner jo meg, jeg hjelper gjerne til.»

«Åh, tusen takk, Lottie. Det setter jeg stor pris på», svarte hun. «Vi får spise før maten blir kald. Jeg fant oppskriften i et blad, den heter ‘kjempeenkel brokkoli–og bønnegryte’».

«ÆÆÆSJ!» sa Bella og skuffa en neve gryterett opp fra tallerkenen og kylte den i veggen.

Hun sa vel det vi alle tenkte …

